CELEX: 32010D0233
Language: et
Date: 2010-04-26 00:00:00
Title: 2010/233/: Komisjoni otsus, 26. aprill 2010 , Euroopa lepinguõiguse valdkonna ühise tugiraamistiku eksperdirühma moodustamise kohta

27.4.2010   
            
            
               ET
            
            
               Euroopa Liidu Teataja
            
            
               L 105/109
            
         KOMISJONI OTSUS,
   26. aprill 2010,
   Euroopa lepinguõiguse valdkonna ühise tugiraamistiku eksperdirühma moodustamise kohta
   (2010/233/EL)
   EUROOPA KOMISJON,
   võttes arvesse Euroopa Liidu toimimise lepingut,
   ning arvestades järgmist:
   
               (1)
            
            
               Oktoobris 1999 Tamperes kokku tulnud Euroopa Ülemkogu palus komisjonil uurida õigusaktide ühtlustamisvajadust tsiviilõiguse materiaalõiguslike normide valdkonnas.
            
         
               (2)
            
            
               Komisjon avaldas 2001. aastal teatise Euroopa lepinguõiguse kohta (1) eesmärgiga käivitada konsultatsioonid lepinguõiguse valdkonna võimalike probleemide ja meetmete teemal. Vastused teatisele näitasid selget konsensust Euroopa Liidu olemasolevate lepinguõiguse valdkonna õigusaktide ühtsuse parandamise vajaduse suhtes, et tagada nende ühetaoline kohaldamine ja sujuv toimimine siseturul.
            
         
               (3)
            
            
               2003. aastal avaldas komisjon tegevuskava „Euroopa lepinguõiguse ühtlustamisest”, (2) milles tehti ettepanek parandada Euroopa Liidu lepinguõiguse valdkonna õigusaktide kvaliteeti ja ühtsust, võttes kasutusele ühise tugiraamistiku, mis oleks Euroopa Liidu mittekohustuslik võrdlusvahend, mis sisaldaks põhimõtteid, määratlusi ja näidisnorme, mida kasutada Euroopa Liidu olemasolevate õigusaktide täiendamiseks ja uute õigusaktide koostamiseks lepinguõiguse valdkonnas.
            
         
               (4)
            
            
               2005. aastal rahastas komisjon ettevalmistava meetmena teadus- ja arendustegevuse 6. raamprogrammi raames antud toetusega Euroopa akadeemilist teadlaste võrgustikku, et viia läbi õigusalane süvauuring, mille tulemusena koostati akadeemiline ühise tugiraamistiku kavand (edaspidi „ühise tugiraamistiku kavand”).
            
         
               (5)
            
            
               Stockholmi programmis (2010–2014) kutsutakse komisjoni üles esitama Euroopa lepinguõiguse valdkonna ühise tugiraamistiku ettepanek, mis peaks endast kujutama aluspõhimõtete, mõistete ja näidisnormide mittesiduvat kogumit, mida seadusandjad kasutavad ELi tasandil, et tagada õigusloomeprotsessi suurem ühtsus ja kvaliteet.
            
         
               (6)
            
            
               Euroopa 2020. aasta aruka, jätkusuutliku ja kaasava majanduskasvu strateegia (3) tunnistab vajadust muuta lepingute sõlmimise muudes ELi riikides asuvate partneritega ettevõtjate ja tarbijate jaoks lihtsamaks ja odavamaks, saavutades muu hulgas edu valikulise Euroopa lepinguõiguse loomisel.
            
         
               (7)
            
            
               Seepärast on vaja moodustada eksperdirühm tsiviil- ja eelkõige lepinguõiguse valdkonnas ning määrata kindlaks selle ülesanded ja struktuur.
            
         
               (8)
            
            
               Eksperdirühm peaks aitama komisjonil valmistada ette ettepanekut Euroopa lepinguõiguse, sealhulgas tarbija ja ettevõtja lepinguõiguse valdkonna ühise tugiraamistiku loomiseks, lähtudes ühise tugiraamistiku kavandist ning võttes arvesse muud selles valdkonnas tehtud uurimistööd ja Euroopa Liidu õigustikku. Eelkõige peaks eksperdirühm aitama komisjonil valida välja need ühise tugiraamistiku projekti osad, mis on otseselt või kaudselt seotud lepinguõigusega, ning valitud sisu ümber struktureerida, läbi vaadata ja täiendada.
            
         
               (9)
            
            
               Rühm peaks koosnema isikuliselt ametisse määratud kõrgelt kvalifitseeritud tsiviil- ja eelkõige lepinguõiguse ekspertidest.
            
         
               (10)
            
            
               Rühma liikmete jaoks tuleks ette näha teabe avaldamise eeskirjad, ilma et see piiraks komisjoni otsuse 2001/844/EÜ, ESTÜ, Euratom (4) lisas esitatud komisjoni turvaeeskirjade kohaldamist.
            
         
               (11)
            
            
               Eksperdirühma liikmete isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (5).
            
         
               (12)
            
            
               Otstarbekas on määrata ajavahemik, mille jooksul käesolevat otsust kohaldatakse. Komisjon kaalub sobival ajal, kas seda ajavahemikku oleks soovitav pikendada,
            
         ON TEINUD JÄRGMISE OTSUSE:
   Artikkel 1
   Euroopa lepinguõiguse valdkonna ühise tugiraamistiku eksperdirühm
   Käesolevaga moodustatakse eksperdirühm „Euroopa lepinguõiguse valdkonna ühise tugiraamistiku eksperdirühm” (edaspidi „rühm”).
   Artikkel 2
   Ülesanne
   Rühma ülesandeks on aidata komisjonil valmistada ette ettepanekut Euroopa lepinguõiguse, sealhulgas tarbija ja ettevõtja lepinguõiguse valdkonna ühise tugiraamistiku loomiseks, eelkõige:
   
               a)
            
            
               valida välja need ühise tugiraamistiku kavandi osad, mis on otseselt või kaudselt seotud lepinguõigusega; ning
            
         
               b)
            
            
               struktureerida ümber, vaadata läbi ja täiendada ühise tugiraamistiku kavandi valitud sisu, võttes arvesse muud selles valdkonnas tehtud uurimistööd ja Euroopa Liidu õigustikku.
            
         Artikkel 3
   Konsulteerimine
   Komisjon võib konsulteerida rühmaga kõigis Euroopa lepinguõiguse ühise tugiraamistiku loomise ettepaneku ettevalmistamisega seotud küsimustes.
   Artikkel 4
   Liikmed ja nende ametisse nimetamine
   1.   Rühma kuulub kuni 20 liiget.
   2.   Liikmed määrab õigus-, vabadus- ja turvalisusküsimuste peadirektoraadi peadirektor tsiviil- ja eelkõige lepinguõiguse valdkonnas märkimisväärset pädevust omavate asjatundjate hulgast. Liikmed määratakse ametisse sellisel viisil, et võimalikult suures ulatuses oleks tagatud piisav tasakaal pädevuste, geograafilise päritolu ja sugude osas.
   3.   Liikmed nimetatakse ametisse isikuliselt ning nad tegutsevad sõltumatult ja avalikes huvides.
   4.   Rühma kuuluvad eksperdid, kes esindavad järgmisi valdkondi:
   
               —
            
            
               teadus- ja uurimisasutused, akadeemilised ringkonnad;
            
         
               —
            
            
               õigusala töötajad;
            
         
               —
            
            
               kodanikuühiskonda esindavad eksperdid.
            
         5.   Rühma liikmete ametiaeg lõpeb 26. aprillil 2012.
   6.   Liikmed ei tohi määrata endale asendajat, välja arvatud kokkuleppel komisjoniga.
   7.   Liikmed, kes ei suuda enam rühma aruteludele tõhusalt kaasa aidata, astuvad tagasi või ei täida käesoleva artikli lõikes 3 või asutamislepingu artiklis 339 sätestatud tingimusi, võidakse nende ülejäänud ametiajaks asendada.
   8.   Liikmed kirjutavad igal aastal alla kohustusele tegutseda lähtuvalt avalikest huvidest ning avaldusele erapooletust kahjustada võivate huvide puudumise või olemasolu kohta.
   9.   Liikmete nimed avaldatakse komisjoni eksperdirühmade registris ning õigus-, vabadus- ja turvalisusküsimuste peadirektoraadi veebisaidil. Liikmete nimesid kogutakse, töödeldakse ja need avaldatakse vastavalt määrusele (EÜ) nr 45/2001.
   10.   Liikmed, kes ei soovi oma nime avalikustamist, võivad taotleda erandi tegemist nimetatud reeglist. Eksperdirühma liikme nime mitteavalikustamise taotlus loetakse õigustatuks juhul, kui selle avaldamine võib ohustada liikme turvalisust, terviklikkust või tema eraelu puutumatust.
   Artikkel 5
   Töökorraldus
   1.   Rühma eesistuja on komisjon.
   2.   Kokkuleppel komisjoniga võib moodustada alamrühmi, kes tegelevad konkreetsete küsimuste lahendamisega rühma antud volituste alusel. Alamrühmad saadetakse laiali kohe, kui nende ülesanded on täidetud.
   3.   Komisjoni esindaja võib kutsuda rühma või alamrühma koosolekutele rühma mittekuuluvaid, kuid arutlusel olevas teemas pädevaid eksperte või vaatlejaid, eelkõige Euroopa Parlamendist ja nõukogust, kui see on kasulik ja/või vajalik.
   4.   Rühma või alamrühma aruteludes osalemisel saadud teavet, mis on komisjoni arvates konfidentsiaalne, ei tohi avalikustada.
   5.   Rühm ja selle alamrühmad kohtuvad tavaliselt komisjoni ruumides vastavalt komisjoni kehtestatud korrale ja ajakavale. Komisjon tagab sekretariaaditeenused. Teised komisjoni ametnikud, kes tunnevad menetluse vastu huvi, võivad osaleda rühma või selle alamrühmade koosolekutel.
   6.   Rühm võtab oma töökorra vastu komisjoni eksperdirühmade standardtöökorra alusel.
   7.   Komisjon võib asjaomase dokumendi algkeeles avaldada ükskõik milliseid kokkuvõtteid, järeldusi või väljavõtteid järeldustest või rühma töödokumente.
   Artikkel 6
   Koosolekutega seotud kulud
   1.   Rühma tegevuses osalejatele ei maksta osutatud teenuste eest tasu.
   2.   Komisjon hüvitab liikmetele rühma tegevusega seotud reisi- ja vajaduse korral elamiskulud vastavalt komisjoni välisekspertide kulude hüvitamise korrale.
   3.   Koosolekute kulud hüvitatakse aastaeelarve piires, mille eraldavad eksperdirühmale komisjoni asjaomased talitused.
   Artikkel 7
   Kohaldamine
   Käesolevat otsust kohaldatakse kuni 26. aprillini 2012.
   
      Brüssel, 26. aprill 2010
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT C 255, 13.9.2001, lk 1.
   
      (2)  ELT C 63, 15.3.2003, lk 1.
   
      (3)  KOM(2010) 2020 (lõplik), lk 23.
   
      (4)  EÜT L 317, 3.12.2001, lk 1.
   
      (5)  EÜT L 8, 12.1.2001, lk 1.